**Maxime Lajoie** (s. 5. marraskuuta 1997 Québec, Québec, Kanada) on kanadalainen jääkiekkopuolustaja, joka pelaa NHL-joukkue Carolina Hurricanesin organisaatiossa.

Pelityyli
---------

*The Sports Forecaster* -sivuston mukaan Lajoie on liikkuva alla around -puolustaja, joka luistelee ja tuo kiekkoa ylös hyvin. Hän pelaa hyvin hyökkäyssuuntaan, käsittelee hyvin mailaansa ja on käyttökelpoinen kaikissa pelitilanteissa. Lajoien tulisi kuitenkin käyttää runkoaan paremmin hyödyksi ja laukoa vielä useammin maksimoidakseen potentiaalinsa NHL-tasolla.

Ura
---

Lajoie syntyi Québecin kaupungissa, mutta hän muutti perheineen lapsena isänsä töiden vuoksi ensin Montréaliin ja sittemmin Ontarion Torontoon. 7-vuotiaana Lajoie muutti Albertan Calgaryyn, jossa hän vietti loput lapsuusvuotensa ja suurimman osan juniorivuosistaan.

Lajoie pelasi Calgary Royalsin paidassa, kun Swift Current Broncos varasi hänet 95. pelaajana WHL:n varaustilaisuudessa 2012. Lajoie pelasi kaksi seuraavaa kautta vielä AMHL-juniorisarjaa Royalsissa. Hän oli kaudella 2013–2014 joukkueen tehokkain puolustaja tehoilla 7+10=17. Lajoie valittiin kauden päätteeksi liigan toiseen tähdistökentälliseen. Hän pelasi kauden aikana myös ensimmäisen WHL-ottelunsa. WHL:n tulokaskaudellaan 2014–2015 Lajoie teki 72 runkosarjaottelussa tehot 7+33=40 ja neljässä playoff-ottelussa tehot 1+2=3. Kaudella 2015–2016 hän nousi Broncosin varakapteeniksi. Lajoie oli joukkueen tehokkain puolustaja ja neljänneksi paras pistemies tehoilla 8+29=37.

Ottawa Senators varasi Lajoien viidennellä kierroksella 133. pelaajana NHL:n varaustilaisuudessa 2016. Hän teki jo saman vuoden lokakuussa seuran kanssa kolmivuotisen tulokassopimuksen. Hän pelasi kauden 2016–2017 vielä Swift Current Broncosin WHL-joukkueessa, jossa Lajoie teki runkosarjassa 42 tehopistettä. Pudotuspeleissä hän jakoi kahdeksalla syöttöpisteellään joukkueen sisäisen syöttöpörssin voiton Aleksi Heponiemen kanssa. Kaudeksi 2017–2018 Lajoie siirtyi Ottawa Senatorsin organisaatioon. Hän pelasi lähes koko kauden farmijoukkue Belleville Senatorsissa, AHL:ssä, jossa tulokaskausi toi 56 runkosarjaottelussa tehot 1+14=15. Lajoie pelasi kauden aikana myös yhden ottelun ECHL-joukkue Brampton Beastissa.

Lajoie otti syksyn 2018 harjoitusleirin päätteeksi paikan Ottawa Senatorsin NHL-kauden 2018–2019 avauskokoonpanosta. Hän teki NHL-debyyttinsä runkosarjan avauskierroksella 4. lokakuuta 2018 Chicago Blackhawksia vastaan. Lajoie sai ottelussa jääaikaa 18.53 minuuttia. Hän teki ottelussa myös NHL-uransa avausmaalin ja sai syöttöpisteen Colin Whiten tekemään ylivoimamaaliin. Lajoiesta tuli Wade Reddenin jälkeen Senatorsin seurahistorian toinen NHL-debyytissään maalinteossa onnistunut puolustaja. Hänet valittiin ottelun ykköstähdeksi.

Muuta
-----

Lajoien ensisijainen äidinkieli on ranska, mutta hän puhuu Québecistä Calgaryyn muuttamisensa myötä äidinkielenään myös englantia.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2012–2013 | Calgary Royals | AMHL | 28 | 1 | 10 | 11 | 12 | 5 | 1 | 2 | 3 | 0 |
| 2013–2014 | Calgary Royals | AMHL | 32 | 7 | 10 | 17 | 10 | – | – | – | – | – | Kakkostähdistö |
|  | Swift Current Broncos | WHL | 1 | 0 | 0 | 0 | 0 | – | – | – | – | – |
| 2014–2015 | Swift Current Broncos | WHL | 72 | 7 | 33 | 40 | 22 | 4 | 1 | 2 | 3 | 0 |
| 2015–2016 | Swift Current Broncos | WHL | 62 | 8 | 29 | 37 | 28 | – | – | – | – | – |
| 2016–2017 | Swift Current Broncos | WHL | 68 | 7 | 35 | 42 | 26 | 14 | 1 | 8 | 9 | 10 |
| 2017–2018 | Belleville Senators | AHL | 56 | 1 | 14 | 15 | 12 | – | – | – | – | – |
|  | Brampton Beast | ECHL | 1 | 0 | 0 | 0 | 2 | – | – | – | – | – |
| 2018–2019 | Ottawa Senators | NHL | 56 | 7 | 8 | 15 | 20 | – | – | – | – | – |
|  | Belleville Senators | AHL | 3 | 0 | 1 | 1 | 0 | – | – | – | – | – |
| 2 kautta | yhteensä | AHL | 59 | 1 | 15 | 16 | 12 | – | – | – | – | – |

Lähteet
-------

* Maxime Lajoie The Internet Hockey Databasessa (englanniksi)
* Maxime Lajoie Eurohockey-sivustolla (englanniksi)
* Maxime Lajoie *Elite Prospects*. Everysport Media Group AB.  (englanniksi)

### Viitteet

1. 1 2 3 4  Maxime Lajoie *Elite Prospects*. Everysport Media Group AB.  (englanniksi)
2. 1 2 3  Maxime Lajoie The Internet Hockey Databasessa (englanniksi)
3. ↑  Maxime Lajoie Stats, Profile, Bio, Analysis and More *sportsforecaster.com*. XML Team Solutions, LLC. Viitattu 15.11.2018. (englanniksi)
4. 1 2  Kennedy, Ryan: Prospect Need to Know: Max Lajoie has stepped up in Swift Current *thehockeynews.com*.  9.2.2016. Roustan Media Ltd. Viitattu 15.11.2018. (englanniksi)
5. ↑  Sens sign Maxime Lajoie to an entry-level contract  2.4.2018. OTTAWA:  Ottawa Senators. Viitattu 15.11.2018. (englanniksi)
6. ↑  Warren, Ken: Lajoie makes smashing NHL debut with family in the house *canoe.com*.  5.10.2018. Postmedia Network Inc. Viitattu 15.11.2018. (englanniksi)
7. ↑  Chicago Blackhawks - Ottawa Senators - October 4th, 2018 *NHL.com*.  4.10.2018. National Hockey League. Viitattu 15.11.2018. (englanniksi)